Alexander Isak

Alexander Isak (s. 21. syyskuuta 1999 Solna) on ruotsalainen jalkapalloilija, joka edustaa Englannin Valioliigassa pelaavaa Liverpoolia. Hän on pelipaikaltaan hyökkääjä. Hän siirtyi Liverpooliin Englannin Valioliigan kaikkien aikojen suurimmalla siirtosummalla 150 miljoonalla eurolla. Isakin sukujuuret ovat Eritreasta.
Seurajoukkueessa.
Isak teki debyyttinsä AIK:ssa 28. helmikuuta 2016 Ruotsin cupin ottelussa Tenhults IF:ia vastaan. Hän teki ottelussa maalin ja oli AIK:n nuorin maalintekijä virallisissa otteluissa. Isak teki debyyttinsä Allsvenskanissa 7. huhtikuuta 2016 Östersunds FK:ta vastaan. Tammikuussa 2017 hän siirtyi Borussia Dortmundiin. Hän pelasi Bundesliigassa viisi ottelua, joista yhden avauskokoonpanossa. Mestarien liigassa hän pääsi kentälle yhdessä ja Eurooppa-liigassa kolmessa ottelussa. Tammikuussa 2019 hän siirtyi lainalle Willem II Tilburgiin. Hän pelasi 16 Eredivisie-ottelua ja teki niissä 13 maalia. Maaliskuun lopulla hän teki hattutempun Fortuna Sittardia vastaan.
Isak teki kesäkuussa 2019 viiden vuoden sopimuksen Real Sociedadin kanssa. Ensimmäisen maalinsa La Ligassa hän teki viidennessä ottelussaan Espanyolia vastaan. Ensimmäisellä La Liga -kaudellaan hän pelasi 37 ottelua ja teki niissä yhdeksän maalia. Toisella kaudella hän pelasi 34 liigaottelua ja teki niissä 17 maalia, millä hän oli koko liigan kuudenneksi paras maalintekijä. Tammi-helmikuussa hän teki kuudessa peräkkäisessä liigaottelussa vähintään yhden maalin ja viimeisessä niistä hattutempun Alavésia vastaan. Eurooppa-liigassa hän pelasi tuolla kaudella kahdeksan ottelua. Kolmannella kaudella hän pelasi La Ligassa 31 ottelua ja teki niissä kuusi maalia. Eurooppa-liigassa hän pelasi kuusi ottelua ja teki niissä kolme maalia. Elokuussa 2022 hän pelasi vielä kaksi La Ligan ottelua ja teki yhden maalin.
Real Sociedad voitti kaudella 2019–2020 Espanjan cupin ja Isak oli cupkilpailun paras maalintekijä seitsemällä maalilla kahdeksassa ottelussa. Hän teki kaksi maalia ja syötti yhden, kun Real Sociedad voitti puolivälierässä vieraskentällä Real Madridin maalein 3–4.
Isak siirtyi Englannin Valioliigan Newcastleen 70 miljoonan euron siirtosummalla elokuussa 2022. Hän teki maalin heti avausottelussaan Liverpoolia vastaan. Maalis-huhtikuussa 2023 hän teki seitsemän liigaottelun jaksossa seitsemän maalia. Kaikkiaan hän viimeisteli debyyttikaudellaan 22 liigaottelussa kymmenen maalia. Kaudella 2023–2024 hän teki 30 pelaamassaan valioliigaottelussa 21 maalia. Hän teki kaksi maalia elokuussa Aston Villaa, loka- ja maaliskuussa West Hamia sekä huhtikuussa Tottenhamia ja Sheffield Unitedia vastaan. Mestarien liigassa pelaamissaan viidessä ottelussa hän teki yhden maalin.
Kaudella 2024–2025 Isak teki 34 pelaamassaan valioliigaottelussa 23 maalia ja antoi kuusi maalisyöttöä. Joulukuun alusta tammikuun puoliväliin hän teki vähintään yhden maalin kahdeksassa peräkkäisessä liigaottelussa. Hän teki kolme maalia joulukuussa Ipswichiä vastaan sekä kaksi maalia tammikuussa Wolverhamptonia ja Southamptonia sekä helmikuussa Nottinghamia vastaan. Newcastlen voittamassa Englannin liigacupissa hän oli avauskokoonpanossa kaikissa kuudessa ottelussa. Hän teki kolme maalia, joista viimeinen oli Liverpoolia vastaan pelatun loppuottelun voittomaali.
Kesän 2025 siirtoikkunan viimeisenä päivänä Isakin kesän kestänyt pitkä siirtosaaga tuli päätökseen kun hänen ilmoitettiin siirtyvän Liverpooliin Valioliigan kaikkien aikojen kovimmalla siirtosummalla 130 miljoonalla punnalla, mikä vastaa noin 150 miljoonaa euroa. 
Maajoukkueessa.
Isak teki debyyttinsä Ruotsin maajoukkueessa 8. tammikuuta 2017 Norsunluurannikkoa vastaan, ja ensimmäisen maajoukkuemaalinsä hän teki neljä päivää myöhemmin Slovakiaa vastaan tullen maajoukkueen kaikkien aikojen nuorimmaksi maalintekijäksi 17 vuoden ja 114 päivän iässä. Hän palasi A-maajoukkueeseen vuonna 2019 ja teki kymmenessä EM-karsintaottelussa kolme maalia. Keväällä ja syksyllä 2021 hän teki MM-kilpailujen karsintaotteluissa neljä maalia. Vuoden 2023 EM-karsinnoissa hän teki viidessä ottelussa yhden maalin.
"Ruotsin maalit mainittu ensin."